Aanvangs van Go George-busdiens opgeskortGo George-busdiens (Foto: Wes-Kaapse regering) Die George-gemeenskapsforum in die Wes-Kap verwelkom die besluit van die nasionale minister van vervoer, Blade Nzimande, om die inwerkingstelling van die Go George-snelbusvervoerdiens op te skort. Die langverwagte stelsel sou verlede week ŉ aanvang geneem het, maar dit is uitgestel weens teenstrydigheid tussen die vervoerminister en die provinsiale LUR van vervoer, Donald Grant. Die volgende fase van Go George sou begin het in gebiede wat uitgesluit was met die aanvanklike stelsel, en sluit die armer gebiede soos Lawaaikamp, Borcherds, Ballotsview, Thembalethu en Parkdene in. Xolisani Booi, voorsitter van die George-gemeenskapsforum, het vandeesweek gesê die forum is gekant teen die inwerkingstelling van die stelsel tensy alle belanghebbendes behoorlik gekonsulteer word as deel van die plan. “Belanghebbendes soos die taxibedryf en plaaslikegemeenskapstrukture is van die program uitgesluit,” het Booi gesê. “Ons betoog teen die inwerkingstelling totdat alle belanghebbendes in George aan boord is.” Nzimande het gesê die projek word tot verdere kennisgewing gekanselleer. Hy het met vervoeraandeelhouers gesels oor die Go George-busdiens. Volgens hom is dit in belang van alle George-inwoners en die plaaslike ekonomie dat die dorp oor ŉ behoorlike en ten volle geïntegreerde vervoerstelsel beskik. “Die uitstel bied nou meer tyd om met alle belanghebbendes te gesels.” Grant het in reaksie op Nzimande se verklaring gesê dit is “betreurenswaardig en voortydig”. “Die persverklaring is nie weldeurdag nie, gegewe die feit dat my departement en George-munisipaliteit ŉ nabye verhouding het met die nasionale departement van vervoer. Ons is deurgaans in gesprek met die nasionale departement oor die tydsberekening en inwerkingstelling van die verdere fases van die Go Geoge-busdiens,” het Grant bygevoeg.